Rosalía Mera

Rosalía Mera Goyenechea (g. 1944 m. kovo 28 d. La Korunjoje, Ispanijoje, m. 2013 m. rugpjūčio 15 d. ten pat) – buvusi ispanų verslininkė ir milijardierė.

Mera yra didžiausios mados kompanijos pasaulyje „Inditex“ bendraįkūrėja. Bendrovę, kuri valdo tokius prekės ženklus kaip „Zara“ „Massimo Dutti“, „Bershka“ ir „Pull and Bear“, įkūrė kartu su buvusiu savo vyru Amancio Ortega. Pagal 2013 m. „Forbes“ duomenis, Mera buvo turtingiausia moteris pasaulyje, kuri visus savo pinigus užsidirbo pati (ne paveldėtoja). Jos turtas buvo vertinamas 6,1 mlrd. JAV dol.„The Rarer Sex: The Self-Made Women Billionaires Of 2013“ Luisa Kroll, 2013 m. birželio 3 d. Nuoroda tikrinta 2014 m. liepos 23 d.

Būdama 11-os metų, Mera metė mokyklą ir pradėjo dirbti siuvėja. Moteris kiek vėliau pradėjo kurti ir įvairių suknelių bei apatinių drabužių dizainus, o 1975 m. Mera, kartu su savo tuometiniu vyru, atidarė pirmąją parduotuvę „Zara“. Netrukus tinklas pradėjo sparčiai plėstis ir išaugo į didžiausią pasaulyje mados kompanijų grupę „Inditex“. Kompanijai šiuo metu priklauso beveik 6400 parduotuvių visame pasaulyje, kuriose dirba apie 130 tūkst. žmonių, 2013 m. pardavimai siekė 16 mlrd. eurų.„Annual Report 2013“ (PDF)  Kompanijos finansinė ir strateginė 2013 m. ataskaita, oficialus kompanijos tinklalapis, 2014 m. birželis. Nuoroda tikrinta 2014 m. liepos 22 d.

Rosalía Mera mirė 2013 m. būdama 69-erių nuo insulto. Mera, kaip ir buvęs jos vyras Ortega, vengė viešumos, gyveno privatų gyvenimą ir labai retai duodavo interviu. Nors Mera kompaniją paliko dar 2004 m., tačiau jai priklausė apie 7 % viso kompanijos turto, kuris po jos mirties atiteko Meros paveldėtojams.„Zara co-founder Rosalia Mera dies aged 69“ Naujienų tinklalapis „BBC“, 2013 m. rugpjūčio 16 d. Nuoroda tikrinta 2014 m. liepos 23 d.

Mera ištekėjo už Ortegos 1966 m., kiek vėliau pora susilaukė dviejų vaikų. 1986 m., po dvidešimties metų santuokos, pora išsiskyrė. Mera išliko aktyvi judviejų kompanijos veikloje, jai priklausė gana didelė bendrovės pajamų dalis; prieš mirtį Mera buvo antras turtingiausias žmogus Ispanijoje, nusileisdama tik savo vyrui.

 Šaltiniai 

Kategorija:Milijardieriai
Kategorija:Verslininkai
Kategorija:Ispanijos asmenybės